SON'VARACHIM SUNGTTAM:
Xri Enclidas de Ellycho zolm' Junache 20ver, 1942 vorsa Mumboi zalo. Mullavem xikxonn, Mumbointlea Our Lady of Dolours High School-ant Hindi ani Moratthi vixoy gheun Inglezintlean kelem. Satvi tem dhavi meren Mumboichea St. Xavier's Night High School-ant xiklo. Uprant B. Sc. -chem xikop korunk Dil'li gelo, ani Dil'lintuch tannem Pusa Institute-ant Potrokaritecho eka vorsacho kors purnn kelo.
 Att vorsanchie pirayer Enclidas de Elly avoy koddchean Konknni vachunk ani borounk xiklo. Pirayechea dhavea vorsant astanam tacho bapuy somplo. Tea uprant ghorabo mottea augoddayank sampoddlo. Hea augoddayank fuddo korunk, ghorabeantlo dor ek vangddi, dispotto soddounk koslo nam koslo vavr korun ghorabo choloyt ravlo. Oxe poristhitint, ghorabeantlea vangddianchea ani aplea udarposonna khatir, Enclidas de Elly Konknni potram ani Romansi vikun don poixe ghorant haddtalo. Iskolant xiktanam, chhapkhanneant okxoram zoddchem ani chhap'pachem-i kam' xiklo. Oxem korun tannem aplea vhoddlea bhavachi kadom'bori 'Mog Somestank' chhapun haddli. Hie kadom'borichio protio vikun zoddlolo faido polleun, Konknni vixincho taka aslolo mog anik-ui vaddlo.
 1956 vorsa Enclidas de Elly aplea bhava sangata Dil'li gelo. Thoimsor xikop kortanam Evagrio George hachi utrayloli kadom'bori chhapun haddunk purnn yogdan dilem, kiteak tea kallant Dil'lint Konknni pustokam chhap'pi nasle. Hea kallar Gõyche suttkechi chollvoll borich nettan choltali, ani tednam tachi vollok Chandrakant Keni, Gurunath Kelekar, Dilip Sardessai hanche kodde zali. Konknni ani Gõyche suttke chollvoll polleun, Konknni vixinchi tachi umed anik-ui vaddli.
 1961 vorsa to porot Mumboi ailo. Dor satolleak ek potr chhapun porgottunk Enclidas de Ellyk adinch thaun khuxi asli. Ek potr koxem toyar korchem asta he vixinchie vichar monant golloun, tannem 'Ave Maria' hem Konknni potr uzvadda yevpi chhapkhanneant chakri melloyli.
 Don vorsam uprant, apunn ek satollem uzvaddaunk xokta mhonn Enclidas de Ellyk atm-visvas yetoch ani khatri zatoch, Dezembrachie 3rer, 1963 vorsa aplea som'padokponna khal tannem 'CINE TIMES' satollem uzvaddaun tannem porgottlem. Hem satollem uzvadda haddunk taka tachea dog-ui bhavamni - ek vhoddlo ani dusro dhaktto - khub yogdan dilem.
 Aplem 'CINE TIMES' satollem zata titlea vachpiamni, ani kherit bhaxen tornnatteamni viktem gheunchem ani tem tanchie avddichem zaunchea hetun, Enclidas de Ellyn tea satolleachem mol survatek fokot 10 poixe dovorlem. Survatek 'CINE TIMES'-achio 1,000 protio chhaptale. Mhoine sorunk lagle toxe satolleachim vachpi vaddot gelim, dekun fuddem vochun dor satolleak tachio 7,000 protio chhapunk lagle. Mumboi, Gõy, Pune, Gulf, London, Sweden oxea zageancher 'CINE TIMES'-achi vikri zatali. Punn tie vikrien satolleacho chhaplolo khorch bhoronaslo. To bhorun kaddunk her kamam korchim poddtalim.
 1978 vorsantlea Julay mhoineant 'CINE TIMES' satolleacher odruxtt upraslem. Satolleacho chhapkhanno asloli imarot kosllun chhapkhanneak boroch mar boslo. Tacho porinnam' mhonn satollem bond korcho vell ailolo, punn Mumbointlea Padri Agnel Axromachea borem dekpi padrimni ani Gulfantlea tornnatteamni favo tea vellar adar-palov diun, Konknni porjechem avddichem 'CINE TIMES' satollem chalu dovrunk mozot keli. Tie mozotin, imaroticho kosllun poddlo bhag porot bandun ubo kelo.
 'CINE TIMES' satollem porgottpa xivay, Enclidas de Ellyn Konknni kadom'borio-i porgottpacho vavr hatant ghetlo, ani zanntteank toxench tornnatteank avoddtat toslio kadom'borio uzvaddaylio. Novol Kannio-i uzvaddaylio. D'Elly Porgottnnie khal, poilim dor pondroxiek ani uprant dor mhoineak, oxeo mellun 250 romaxi uzvaddaylio. 'Ordi Bakri,' 'Mogachem Tufan,' 'Padricho Lob', 'Kumsar,' 'Guneanvkar', 'O Mhoje Maim' hio tantuntlio kaim romaxi asat.
 1987 vorsa Gõyant Rajbhas Kaido pas zatoch, 'CINE TIMES' satolleantlean Konknnichie Devnagorichem ek pan suru kelem, ani tench hea satolleak mharog poddlem. 'CINE TIMES' satolleant Devnagori pan suru kortoch, tacho porinnam' mhonn 1993 vorsa thaun satolleak mellpi jairatimni ani satolleachie vikrent-ui tutt yeunk lagli. Enclidas de Ellyk apnnem chukichem pavl marlem mhonn kollun ailem. Oxe poristhitint, mhargayek anik tondd diunk zainam zaun, 1995 vorsa Novembrachea nim'nnea satolleant 'CINE TIMES' uzvadda haddchem bond kelem.
 1963 tem 1995 hea 32 vorsanchea kallant, 'CINE TIMES' satolleantlean Enclidas de Ellyn Konknnichie Romi lipientlea vachpianchea - zanntteanchea ani tornnatteanchea - monanchi bhuk marli, ani vangddach tanchea kallzamni Romi lipientlie Konknnicho upott mog nirmann kelo. Tiatracho palk dil poddunk laglo tednam to mozbut korunk tannem tiatr machier haddle. Tiatristank ani tiatrank 'CINE TIMES PUROSKAR' diunk suru kele.
 Enclidas de Ellyn Konknni mollar kelolea vavrachi nond gheun, 'Goan Review Art Foundation' sonvsthen tacho don pavtti bhouman kelo. Konknni bhaxek ani Konknni potrokaritek tannem dilolem yogdan mandun gheun, Dalgado Konknni Akademin (DKA) 2008 vorsa tacho bhouman kelo. Konknni pasot tannem kelolo vavr vakhannun, Jivit mhoineallean-ui tacho bhouman kela.
 Sod'deak Enclidas de Elly Kepemchea Ambleam vattarant aplie ghorkarni, puta ani sunie vangdda jiyeta. Aplo Konknnintlo vavr azun-ui sompunk nam oxem Enclidas de Elly mandta, ani Konknni bhaxantoram korpacho vavr adlie itliech umedin ani Konknnichea mogan korta. 